# שמועה רביעית-חמישית – שנה שלישית - שיעור 21ב: היחסים המשלימים שבין לאה לרחל ב

## הקשר בין משה לדוד

במובן מסוים יש כאן קשר בין משה לדוד. "עקב ענווה". ענווה זה משה רבנו. "עקב ענווה יראת ה'". המלכות עולה לכתר של לאה. משה ממשיך את ההנהגה הלאתית של מלכות ה' במציאות, אבל בעומק שלו הוא נושא בתוכו את האור הרחלי, שאפשר לקרוא לו דוד. גם בתוך תורת משה, כגילוי פרצוף לאה של "אנוכי ה' אלוקיך" של מעמד הר סיני, בתוך תיקון פרצוף לאה שמשה רבנו יתקן בזמן המדבר, נמצאים העק"ב אורות האלה שמוכנים ונישאים במלכות של לאה. משה רבנו הוא עקב ענווה, מעמד הר סיני, המשכת האור של הברית, מבחינת מלכות שמיים. אבל יחד עם זה יש כאן גם הכנה למשהו אחר, למשהו רחלי. פרשת עקב.

הקב"ה כבר במעמד הר סיני גילה למשה גם תורה לדור המדבר, פרשיות ספרי ויקרא ובמדבר, וגם אור מסוים שמחכה לספר דברים, מחכה לעם שייכנסו לארץ, מחכה לדור הבנים שיתקנו את רחל. בספר דברים משה אומר: הקב"ה אז אמר לי להגיד לכם היום מה שאני הולך להגיד לכם עכשיו. כל זה הוא "והיה עקב תשמעון". כל זה הוא העקב שנמצא בענווה שמבקש להופיע בתוך המציאות, אבל עדיין לא התגלה בעיתו ובזמנו. אבל יש שם הכנה לזה. מי שמדבר על זה קצת בשפה כזאת זה הפתחי שערים[[1]](#footnote-1) שמתאר את זה בדרכו שלו.

## פתחי שערים- רחל שומרת על עקבי לאה

"וצריך שתדע סוד הנורא מ"ש הרב ז"ל, כי רגלי לאה הם נכנסים תוך כתר רחל. והוא דבר נפלא ונעלם מאד. כי הנה מצינו בכ"מ בזוהר ובתיקונים שמשה רבע"ה הוא מאיר בכל דור"

מה המשמעות של הארת משה בכל דור? איך זה נמשך בכל דור?

"והענין כי כל מה שהיו ישראל במדבר, הכל היה הכנה למה שעתיד להיות להם"

הכל היה ציקי קדרה, במובן מסוים, מבחינת דור הבנים, מבחינת עם ישראל לדורות. עד החיים הארצישראליים דור המדבר הוא רק הכנה, הוא תיקון לאה שהוא רק הכנה לקראת תיקון רחל.

"וכל שלמות ותיקון של ישראל הכל תלוי במשה רבע"ה והנהגתם במדבר, כמו התורה שניתן להם שהוא הבאר אשר ממנו ישקו כל העדרים צאן קדשים בכל דור ודור. וכן כל הנהגתם בנסים ונפלאות בדברים שהם למעלה מדרכי עולם הנהוג,"

זה פרצוף לאה.

"היה סיבה להשאיר שארית ישראל לעולם ובכל זמן, שיהיו קשורים בהנהגה הנפלאה הזאת, רק שבזמן המדבר היתה גלויה ואח"כ נתעלם, והוא סוד לאה, עלמא דאתכסיא. אבל מסוף מדרגה זאת נשאר שורש למעלתם של ישראל שמתנהגים עתה בדברים טבעיים, שיהיו קשורים בדברים היוצאים מן הטבע"

על אף שאנחנו מונהגים בסדר הטבע, בהנהגת רחל, יהיה לנו שייכות לנקודת מעבר, נקודת פלא, או נקודת נס, או נקודת שייכות להשגחה פרטית לנוכחות עם אלוקים בחיינו שהיא מעבר לסיפור החיצוני הטבעי.

"שכן המים שהיו שותים מן הבאר היו סוד כלת משה הלכה למשה מסיני תורה שבע"פ, מזה נשאר שורש שארית התורה בישראל"

התורה הרחלית שלנו היא שארית מהתורה שמשה רבנו גילה לנו אז בתקופת המדבר.

"והמן מזון הנפש לקדשם להיות קשורים ודבוקים בקדושה, שהיה מזכך גופם מסוד זוהמא שהטיל הנחש בחוה. זה ג"כ נשאר בשורש, שיהיו ישראל נשארים בקדושה וקשורים ודבוקים באמונתם. וכן סוד ענני הכבוד הוא פריסת סוכת שלום השומרת אותנו בגלות, והרי זה סוד רגלי לאה הנכנסים בכתר רחל ממש, שרחל הוא סוד הנהגת ישראל התמידית בכל זמן כפי דברים טבעיים, הם קשורים בדברים הנפלאים והנשגבים שהיה להם במדבר:

וז"ס קשר של יד שהוא בלב נגד סיום רגלי לאה, והוא סוד אמונת ישראל הקשורה בלב, שיודעים שהנהגתם בהשגחה עצומה קשור בנפלאות תמי"ם דעי"ם, והוא בסוד מ"ש, מה שעשתה חכמה עטרה לראשה, עשתה ענוה עקב לרגלה כו', שחכמה הוא רחל והוא סוד הנהגת ישראל בכל זמן בחכמה נפלאה, והוא חכמה תתאה"

הפתחי שערים מציג כאן משהו שהוא הפוך במובן מסוים ממה שלמדנו. הוא לא מדגיש את זה מנקודת המבט של משה רבנו, אלא איך אנחנו במשך כל הדורות האלה שומרים בתוכנו משהו מעקבי לאה שנמצאים בתוך רחל. אנחנו נחיה חיים רחליים, אבל יש בתוכנו איזשהו רשימו, שארית, אור, של עקבי לאה שנמצא ומתפשט בתוך רחל. זה חלק מהמשמעות של הדרוש הזה.

עכשיו נוצרים אורות העקב של רחל שיתפשטו בה. הם יתפשטו עכשיו בכתר שלה. ובהמשך, כשהיא תגיע לפרצוף שלה, יחד עם התפשטות המוחין יתפשטו האורות האלו. האורות הכתריים של רחל יתפשטו בכל הגוף. עק"ב האורות ירדו עד למטה. עק"ב האורות האלה הגיעו מתהליכים לאתיים שיצרו את העק"ב האורות האלה. רחל לא יצרה את העקב אורות האלה, אבל בעיתה ובזמנה הם יתפשטו בה. עקב האורות שלה, העקביים של המשיח נוצרו כשלאה נתקנה. כשמשה רבנו, בדור המדבר מתקן את מלכות שמיים הוא יצר את עקב האורות של דוד המלך.

זהו מקום של גילוי של שייכות עצמית בתוך החיים האלו שמחוברת באופן טבעי למעלה בחיבור עמוק של לב למה שמעבר לכל. זוהי נקודת המשיח של דוד. כל מה שיש לדוד זה חיבור בלתי מותנה עם אלוקים. חיבור עצמי, חיבור משיחי, שעוזר לו להתמודד בכל העליות וכל הירידות שלו בחיים בספר תהילים. כל מה שיעבור עליו לא משנה, הוא יודע שיש לו שייכות עצמית בה' יתברך. 'חלקי ה' אמרה נפשי' במובן העמוק של חיבור עצמי. זה מגיע מעקבי לאה שנתונים בכתר דרחל. אותו אור של רצון אלוקי להופיע ולגלות את המלכות האלוקית בתוך המציאות. האחד עמוק ועצמי שרוצה להופיע לא רק בתוך הנשמה אלא להופיע בתוך החיים עצמם שדוד המלך נושא בתוך כל המסעות שלו.

אלה אותם רגליים של שם אהי"ה שרוצים להופיע את החיבור העצמי הזה, הנסתר, בתוך המציאות. הוא עדיין נסתר ביחס למציאות. מי שמסתכל על דוד המלך מבחוץ אומר: 'רבים אומרים לנפשי אין ישועתה לו באלוהים סלה'. אבוד עליו, אין לו סיכוי. בטח אחרי הפרשיות המפוקפקות. יחד עם זה יש בתוכו חיבור סגולי. כי לאה היא חיבור סגולי בה' יתברך, חיבור עצמי. חיבור של מעבר לכל שלוקח מתוכו את הכוח לכל המסעות שלו לנקודת הרצון העמוקה שלו להופיע את מלכות ה' בתוך המציאות, מחיבור של אמון עמוק באחד ושייכות עצמית באחד שמוכן לו בלאה.

האר"י אומר שדוד המלך הוא חיבור של לאה ורחל. פה רואים באיזה עומק הוא חיבור של לאה ורחל. לא רק שהוא חיבור של שני הפרצופים לא רק שהוא נקודת התפר שביניהן, אלא הכתר של רחל בעומק קשור עמוקות לכתר של לאה. מלכות של לאה שעולה לכתר של לאה ובונה את הכתר של רחל.

הלשם כבר לא הסתכל על זה מנקודת המבט של לאה איך שזה נוצר אצלה, אלא מהמבט של רחל. גם אחרי זה שנצא לגלות, אחרי שמשה רבנו יעלם, הוא הכין משהו. הזוהר מתאר הרבה פעמים שתפילין של ראש זה סוד משה רבנו ותפילין של יד זה דוד המלך. "תפילה למשה איש האלוהים" זה התפילה של ראש. "תפילה לעני כי יעטוף ולפני ה' ישפוך שיחו" זה דוד המלך. אסור להפריד בין תפילין של ראש לתפילין של יד. אסור להפריד בין תפילה למשה לתפילה לדוד. יש שייכות, חיבור עמוק. כל האור של דוד המלך מגיע ממשה רבנו. כל האור של הירח מגיע מהשמש.

" וז"ס קשר של יד שהוא בלב נגד סיום רגלי לאה, והוא סוד אמונת ישראל הקשורה בלב, שיודעים שהנהגתם בהשגחה עצומה קשור בנפלאות תמי"ם דעי"ם, והוא בסוד מ"ש, מה שעשתה חכמה עטרה לראשה, עשתה ענוה עקב לרגלה כו', שחכמה הוא רחל והוא סוד הנהגת ישראל בכל זמן בחכמה נפלאה, והוא חכמה תתאה"

יש משמעות נוספת למשפט הזה. בפתחי שערים, רחל היא בסוד הנהגת הטבע. היא ממילא תפעל בשביל לממש את הציונות בכלים טבעיים, כלים של פוליטיקה וכלכלה וחברה. כלים ארציים. זו המשמעות של להשתמש במלכות ארץ. זו לא הנהגה שמיימית בבניין עולם של קדושה ותודעה נשמתית רוחנית פנימית בלבד. יש פה בקשה ומגמות טבעיות שירדו בכלי המעשה הארציים הטבעיים. זו המשמעות של מלכות דוד. ככה דוד התנהל. יחד עם זה, בעומק נקודת הכתר של רחל יש אור נסתר שמאמין שהסיפור פה הוא חתיכת פלא. שיודע שזה לא שפוי מה שמתרחש פה. איפשהו, ישראל עדיין קיימת על נס בכל יום ויום. זו נקודה משמעותית בהבנת תלמידי הגר"א, שעל אף שהם עולים לא"י הם נוקטים צעדים מעשיים לציונות ריאלית שהם מבקשים להופיע. הם רוצים לתקן את פרצוף רחל, שהם העלייה חסידית שעולה לארץ. התיקון רחל שלהם הוא בעומק הכתר דרחל. זה מה שהם חולמים עליו. נקודת שייכות שיודעת שאמנם אני אפעל בכלים טבעיים אבל מה שיתרחש פה זה נס. מה שיתרחש פה זה האור שטמון בכתר דרחל, שהוא עקבתא דמשיחא, שיש בו רובד ששייך לעולם הפלא, לעולם הנסתר. שמחכה להתממשות המלאה והשלמה שלו.

על אף שאני חי בעולמות המעשה, אני יודע בעומק האמונה שלי, שהיא כרגע לב, שאני יונק מפלא. אני חי בנפלאות תמי"ם דעי"ם. אני מונהג בהשגחה פרטית, גם אם אני לא מתנהג כמו ברסלבר, אלא באופן ריאלי, בעשייה חיצונית. אני אפעל בכלי המעשה, אבל מה שיחיה שם שבעומק זה אורו של משיח, כתר דרחל שנושא בתוכו אור של פלא. הוא משלים את הפלא האלוקי בתוך המציאות. מאפשר לו להיות, כי הפלא הוא הכתר של לאה, שם נמצאות הנפלאות תמים דעים. שמה נמצא האלף. הרבה פעמים אלף, פלא, שהופך לתם, למד"ת. מדת תם, ד' של תם, נפלאות תמים דעים. הפלא הזה צריך לבוא בתוך המציאות. צריך להיות אהי"ה, והאהי"ה שלו לא יהיה פלא של עולם נסתר, ניסי משה רבנו. הפלא הזה יהיה הפלא של הקיום עצמו. הקיום עצמו, בצמיחה שלו, בהתרחשות שלו הן בעולמות הטבע והן בעולמות היצירה האנושית, בהנהגה האנושית הוא פלא. הוא נושא נס נסתר שזורם במעמקי הטבע. אחת הדרכים להבין את המקום של הנס הנסתר שזורם במעמקי הטבע, זו הנהגת רחל כשהיא מחוברת לכתר שלה.

הכתר של רחל יונק מהכתר של לאה, משלים אותו. בעומק הקשר בין הכתרים, הוא משלים. הכתר של לאה הוא אלף שנפתח למד"ת, אבל ההשלמה שלו לעק"ב אורות ישלימו אותו לאהי"ה שלם, בכל מילואי החיים של אהי"ה, שהעולם הבא רוצה לבוא לתוך העוה"ז. זה יקרה רק כשהוא יבוא לתוך כתר דרחל ויזרום משם לתוך המציאות. צריך לשתף שם שמיים, שהקב"ה יהיה איתנו בתוך העשייה האנושית שלנו. שהעשייה האנושית שלנו מכוונת אל עומק נקודת הרצון האלוהי ונושאת את המלכות האלוהית לתוך המציאות. אם היא נושאת את המלכות האלוהית לתוך המציאות היא עומק הרצון שרוצה להופיע. רצון שהוא עדיין פלא. אני מבקש אותו.

יש בזה משמעות יותר עמוקה, ברחל מאשר בלאה. זה שלאה נושאת את הפלא האלוקי שה' אחד תמיד מעבר לכל, זה לא חידוש גדול. עיקר החידוש הוא שדוד המלך הוא מכוון לעומק הרצון האלוקי. שהמציאות הארצית נושאת את הפלא האלוקי. זה באמת 'אבן מאסו הבונים הייתה לראש פינה, מאת ה' הייתה זאת היא נפלאת בעינינו'. זה באמת לא הגיוני, פלא. שדוד הוא המלך. זה סוג אחר של פלא. זה פלא שנובע מזה שהבונים מאסו את האבן, שלא רצו את דוד המלך בתור הרגל הרביעית של המרכבה. לא היה נראה להם שזה אמור להיות ההשלמה של הרגליים של המלאך האלוהי. שזה משלים את העולם הבא. שהעוה"ז הוא השלמות. הוא הגילוי העמוק של הפלא בתוך המציאות.

הסוד הזה, הוא הסוד של כתר דרחל שמעניק את השעשועים. פלא שהוא לא רק התפעמות פנימית, פלא שהוא גם צחוק, צחוק גדול. זה קשור לשחוק שיש בבית קודשי הקודשים. שחוק שבבית קודשי הקודשים זה תיקון כתר דרחל. שם צחוק. היה צריך לגנוב את התרפים, במובן מסוים, כדי לשחרר את רחל לתת אמון מחדש בחיים שלה. אפשר להאיר לה את האור של האהבה. אבל במובן מסוים, תהליכי גילוי הפלא של לאה יכולים בסופו של התהליך לפתוח את הפלא שברחל. להבין שהחיים הם פלא לא רק במובן הנשמתי שלהם, אלא גם במובן הפשוט שלהם. הקיום הכי פשוט שלנו נושא בתוכו נס נסתר, פלא ואפילו צחוק. זה הפלא של המציאות, זו ההשלמה, זה מה שהאחד רצה, שהאחד יעלה מתוך המפגש עם העוה"ז. עם כל המורכבות, האחרות, והתהליכים שהוא מביא איתו.

### הופעת ה'אחד' בקריאת שמע

כל מה שאנחנו עושים פה עכשיו משמר דואליות מסוימת. אנחנו שומרים על מערכת יחסים של פרצופים, של אינטראקציה, שבין רחל לבין אמא לבין ז"א, כמו שרצינו לשמר את השתיים שבין לאה לבין הז"א. יש פה 'שם' ו'כבוד'. זה הדבר המרכזי שקורה בשלב הזה בתפילה. 'ה' אלוקינו ה' אחד' זו תודעה של ידיעת האחד. אני ממליך אותו, עומד מולו, מגלה אותו ומגלה את האחד בחיינו. מה שצריך לקרות עכשיו זה לחשוף את המלכות, השם והכבוד שאנחנו נושאים בקיומנו, ומשלימים את הכבוד לה', את המלכות והברכה של האחד. כשהוא רק אחד עוד לא מתגלה הכבוד שלו, לא מתגלה המלכות שלו, לא מתגלה הברוך שבו.

השם שבו לא מתגלה אלא רק שיש את הזולת, המקבל, המלכות שמתחילה להיבנות. האחד יכול להופיע בעוד צורות. בצורות של ברכה, של שם, של כבוד, של מלכות. זה השלב בתפילה. זה קורה עכשיו ב"ברוך שם כבוד מלכותו לעולם ועד". וזה יקרה עוד פעם ב"אמת ויציב". שם נעמוד ונגיד 8 פעמים 'אמת'. ארבע פעמים 'אמת' כנגד לאה וארבע פעמים 'אמת' כנגד רחל. אמת זה אהי"ה פעמים אהי"ה. 21 כפול 21. אהיה אשר אהיה. המילה אמת עם שלושת אותיותיה היא בגימטריה מד"ת. מדת ימי. יש את האמת שרחל נושאת, ויש את האמת שלאה נושאת אל החיים. אלה סוג של גילויים אחרים של חוויית האמת שלה במציאות. אני עומד מול כל קריאת שמע ואני אומר אמת. אני מקבל על עצמי, מנכיח את סיפור חיי, התודעתי, ההיסטורי או המטא היסטורי שחוויתי דרכו את ידיעת האחד הזו שעלתה וירדה במסעות החיים. עברנו את 'שמע' ועברנו את 'והיה אם שמוע' וכבר גלינו ושבנו לארצנו ואני יכול לעמוד ולומר "אמת אתה הוא ראשון אמת אתה הוא אחרון ומבלעדיך אין אלוהים".

זה חלק מהשלב החותם של שמע ישראל. לא כולם לקחו אותו עד הסוף. אני יכול להגיד שמטרת שמע ישראל היא להופיע את ה'אחד'. אבל כאן אתה עומד מולה כמקבל, ומנהל איתה מערכת היחסים שבונה את העצמי אל מול האחד הזה, ולוקחת אחריות לשאת אותו בתוך החיים שלי, כשיש שם גם רובד מסוים שהוא לא אחד פשוט. הוא אחד שצומח ממערכת היחסים. זה המעבר מהאחד בו לאה נכללה שם פשוט בד', לבין האחד הזה שהופך להיות בשכמל"ו. פרצוף נפרד שמנהל מערכת יחסים משלימה עם המקור של האחד. הוא היה כלול שם, הוא יצא משם, ובונה מערכת יחסים של עדות, גילוי, השלמה, הופעת ברכה והופעת כבוד.

יש כאלה שיגידו שהדבר הכי חשוב בקריאת שמע זה לקבל מלכות שמיים, לא ללמוד תורה, במובן של לדעת את האחד. יש כאלה שיקראו ק"ש כמו ללמוד תורה. אבל אם אתם נעים כחלק מהאור הישר, ק"ש זה המשכת מוחין. אם אתם מזדהים עם הז"א, זה המשכת מוחין, לימוד תורה. אבל אם אתם מזדהים עם המלכות, ק"ש זה לא המשכת מוחין. ק"ש זה להיות האור החוזר אל המוחין האלה, להיות האהי"ה שעומד מול שם הוי"ה ואומר אני הולך איתו לתוך מסעות החיים. אני הולך להופיע דרכו את האחד הזה כמו שהוא עולה במפגש הזה שבין המקבל למשפיע בין האחד שבא לתוך המציאות לבין המציאות שלנו שעולה מתוך הנפרדות שלה, מערכת היחסים בין האצילות לעולמות שמתחת אל מול האחד הזה במסעות החיים.

רצינו להמשיך מוחין חדשים עלינו. זה טוב לז"א, זה טוב לת"ח שרוצים ללמוד תורה ותודעת אחד. ק"ש שינון, כמו שרשב"י אומר בירושלמי. יש פה עוד רובד לקבל מלכות שמיים. הוא אולי לא בא לכדי בישול, לא מתחיל להופיע עד שלא נתחיל ליילד את המלכות. מיילדים אותה בבשכמל"ו, ניילד אותה בהפרדת הדבקים, ניילד אותה באמת ויציב, ונמשיך הלאה, נגיע לשיא של התהליך הזה כשנעמוד לפני אלוקים בתפילת עמידה. בינתיים המלכויות עוד לא בשלות לקשר. רק לאה נתקנת פה. בהמשך הסיפור נעמוד לפני ה' במערכת יחסים שלוקחת את האחד הזה והופכת אותו לתוך כל החיים.

### ההנהגה של משה רבינו

"וז"ס קשר של יד שהוא בלב נגד סיום רגלי לאה, והוא סוד אמונת ישראל הקשורה בלב, שיודעים שהנהגתם בהשגחה עצומה קשור בנפלאות תמי"ם דעי"ם, והוא בסוד מ"ש, מה שעשתה חכמה עטרה לראשה, עשתה ענוה עקב לרגלה כו', שחכמה הוא רחל והוא סוד הנהגת ישראל בכל זמן בחכמה נפלאה, והוא חכמה תתאה. אבל ענוה הוא מ"ש, במקום שאתה מוצא גדולתו כו', שהוא גאה גאה בנפלאותיו כמו בים ובמדבר שמזה בא לידי יראת ה', ולגבי משה מלתא זוטרתי היא כמ"ש, מה ה' אלהיך שואל מעמך וגו'. שתמהו כל חכמי לב בזה, וכי מאחר שלגבי משה היה זה דבר מועט, מ"מ הוא היה שואל זה מישראל שלגבם לא היה זה דבר מועט. אבל הוא דבר עמוק שכוונתם לפי הנהגת משה במדבר לישראל שראו נפלאותיו עין בעין, וראו כי ה' שוכן עליהם בכבודו כמדרגתם אז למעלה ממדרגת מלאכי השרת, היה יראת ה' דבר קל להשיגה, כי עין בעין היו רואים כבודו וגדלו ית': אבל במדרגת הנהגתם בא"י שהיה באמצעות דברים טבעיים, וכ"ש בגלות שהוא סוד רחל, אין יראה זאת מושגת רק ע"י חכמת התורה והסתכלות רב ובאמונה בלב, שמזה באים לידי יראת שמים. והוא מ"ש במשה אחר שהראה לו הקב"ה קשר של תפילין, הנה אנכי כורת ברית נגד כל עמך אעשה נפלאות אשר לא נבראו וגו', שהוא למעלה מהנהגת ו' ימי בראשית, וראה כל העם את מעשה ה' וגו', כי נורא הוא וגו', שמשם באו לידי יראה

זו כריתת הברית, 'נגד כל עמך אעשה נפלאות' שזה סוד לאה, סוד הפלא.

וכתר רחל הוא הרצון מהנהגת ישראל במעלה עליונה אבל לפי בחינת ז' ימי בראשית, שהרי עולם כמנהגו נוהג, כמ"ש, ואספת דגנך וגו':"

מצד אחד זו הנהגת עולם כמנהגו נוהג, אבל מונהג מתוך הנהגה עליונה. קשור עמוקות לעומק הרצון ולעומק הפלא של החיים.

"אך במדרגה גדולה שקשור ביראה, כמ"ש, וראו כל עמי הארץ כי שם ה' נקרא עליך ויראו ממך, והוא אחוריים דשם אדנ"י סוד סו"ס הלוחם מלחמתם של ישראל, והוא אוכל מן האג"ם אחורי מלכותא דרקיעא, רבוע שם אהי"ה, שמשם באה גדולתם של ישראל שזה קשור בהנהגת הנפלאות בהנהגת ישראל במדבר:"

זה מזין את המלחמות שלנו. אנחנו עדיין נילחם בהנהגת הטבע אבל זה יונק מאחוריים של מלכותא דרקיעא. יונק מאותו הנהגה נסתרת של משה רבנו שמזינה את הכוח שלנו לפעול בתוך העולם הטבעי מתוך חיבור למה שמעבר לנגלה.

## מערכות הגומלין שבין רחל ולאה

הדרוש הזה שונה מכל שאר הדרושים של עקבי לאה בראש רחל, שהיו של דרושי קונטרסט, ודרושים של פיצוי. אין לי רחל אני מפצה בלאה. הדרוש הזה מראה מערכת יחסים מפותחת ובשלה יותר שיודעת שרחל ולאה הם בעצם מערכת אחת עם גילוי של הארת שם אהיה, הארת אמא, ויש להם מערכות גומלין אמיתיות שמזינות אחת את השניה. כל האור של לאה הגיע כי רחל עלתה מ"ן. היא הביאה מסירות נפש על קידוש ה' כדי לגלות את המלכות האלוקית בתוך המציאות עצמה, אבל היא לא יכולה לשאת את זה, אז האור הזה מגיע ונפתח ללאה. אבל לאה לא פותחת רק לעצמה. כל פעם שלאה פותחת היא גם פותחת לרחל. היא ורחל זה שני צדדים של אותו מטבע, של עומק הרצון לגלות את אחדות ה' במציאות. יש לו צד אחד בנסתר וצד אחד בנגלה. הנגלה בונה נסתר והנסתר בונה נגלה. הנגלה פתח בנסתר את עומק הבקשה. הנסתר פה לא הגיע מנסתר שהוא אימהי בלבד. נכון שיש פה הארות אמא, אבל כל הנסתר שנפתח פה זה בגלל שרחל עלתה מ"ן במסירות נפש על קידוש ה' לאבא. היא העלתה את אמא לאבא. פתחה משהו שהוא עמוק מנסתר נשמתי. העומק של הנסתר הנשמתי נושא חיים בתוכו שמבקשים התממשות ממשית בתוך המציאות. הנסתר לא ישלים את עצמו עד שהוא לא יבוא לתוך הנגלה. אבל נפתחו אנרגיות בתוך הנסתר שמבשילות בשביל הנגלה את הצעדים הבאים שלו. את התהליכים הבאים שהוא רוצה להופיע. הוא נושא בתוכו כבר חווית פלא שהיא לא פלא נשמתי בלבד אלא פלא של החיים כפלא. בעומק. זה הגיע מתוך ייחוד או"א במסירות נפש על קידוש ה'. זה הגיע מתוך רחל עצמה שעלתה לשם. יש פה אנרגיות שלמות יותר שמופיעות בתהליכים, בזרימות של שלבים. קודם כל אני פותח בעולם הפנימי, העולם הפנימי נושא משהו מעבר לעצמו. אפשר לראות את זה באר"י בעצמו, שהוא פרצוף לאה של חצות לילה, אבל נושא עמוק בתוכו עקביים שהוא מוכן למות בשבילם. העקביים שהוא מוכן למות בשבילם זה מהרח"ו, שהוא נשמת רבי עקיבא. האר"י הוא נשמת משה ומהרח"ו הוא נשמת רבי עקיבא. זה העקביים של המשיח שהוא מוכן למות בשבילם. הוא נושא משהו שהוא מעבר לעצמו. הוא יודע שהוא יותר גדול ממנו, הוא השלם שלו. הוא לא השלם באמת. אבל זה לא היה קורה אם לא הייתה מסירות נפש על קידוש ה' של רחל בעצמה לבקש את זה. לבקש משהו עמוק יותר שהיא לא מצליחה לשאת אותו עדיין בתוך המציאות וההכלה שלו תהיה בנתיים בעולם הנסתר, ומשם זה יצמח.

מה שמבחין בין האנשים השונים זו רמת האינטגרציה שהם מצליחים לייצר בין פרצופי רחל ולאה בהקשר הזה בתהליכי הדרך. גם אם אני לא נמצא במקום בו לאה ורחל מסונכרנות לי, הנגלה והנסתר באים ביחד. השאלה היא עד כמה יש לי תודעת אחד שעובדת איתם באינטגרציה, בהרמוניה, בתהליכים שמבנים ומפרים אחד את השני ומייצרים שילוב כוחות ולא דריכה אחד על השני. זה בעצמו מה שביקשנו. ביקשנו לשאת תודעות חדשות של אחד. אחד שמוליך אותי מעבר לפיצולים שיש לי בחיים.

אני רגיל לפצל, בין לימוד הלכה ללימוד פנימיות. אבל אין דבר כזה. העומק של העקביים של הפנימיות זה ההלכה. זה העקבתא דמשיחא. היכולת ללכת עם זה בתוך החיים עצמם. בתוך ההלכה עצמה יש לי תפילה גדולה. לפעמים היא יכולה להיות חשוכה, לא מאירה לי. אני יכול למסור את הנפש על קידוש ה', על שמירת ההלכה. אבל את האור שאני מקבל אני אקבל בפנימיות, לא בהלכה. אני לא בהכרח אדע לחיות את ההלכה באופן פתוח ועמוק יותר, אחיה ואחוש את תחושת החיים העמוקה שזורמת בתוכי כשאני עושה אותה. אבל זה שמסרתי על זה את הנפש, בשבילה, מתוך אמון בחיים הממשיים עצמם, פתח לי בעולמות הפנימיים שלי שערים חדשים לגמרי של תודעה, חיים, מובנות, תפיסת חיים, של הבנת הרצון העמוק יותר לתוך החיים האלה. שיצמח עד שההלכה תיהפך לקלה והיא ותצליח להיהפך לתפילות ותהיה נושאת חיים שלמים בתוכה. היא תהיה בשבילי הרבה מעבר. היא תהיה תנועת חיים רחבה שמאירה את כל החיים שלי ביחד. התהליכים האלה הם חלק מהותי, גם מכל מה שאנחנו מבקשים. קריאת שמע מאפשרת לנו לייצר תהליכי אינטגרציה, תהליכי הבנה חדשה של דינמיקת החיים שלנו.

יצא לנו לדבר הרבה סביב הז"א, סביב תודעות אחד של בירורים בתוך המציאות, על האפשרות לצאת למערכת יחסים עמוקה יותר, של הארת פנים בתוך האחד. אבל יש פה גם פתיחה מחודשת של הבנת היחסים בין לאה ורחל ועבודה עם השלם של זה. שלם שהוא לא הרמוניה, אין בו הרמוניה עדיין. שלם שהוא לא מציאות שלמה. שלם של דרך. אבל אני מבין שהקטבים הם לא קטבים במובן של סתירה, דיכוטומיה, חדרים שונים בהם אני נע למקום שהוא מפרה חיים. 'כל המתפלל על חברו נענה תחילה' רחל מתפללת ולאה נענית. אולי אם לאה תתפלל על רחל, רחל תיענה. זה יקר וחשוב לנו מאוד. זה חלק גדול מהיכולת שלנו לעבוד עם היבטים שונים בחיינו, באופן שהופך אותם לתנועת חיים אחת. זו המשמעות של חיים. "ימותו ולא בחכמה" אם אין לי תודעת חיים אחדותית עמוקה אני מפצל את המציאות ואז אני מת, יש מוות, יש איברים בתוך עצמי. ככל שאני יודע לשאת חיים, אני יודע לראות חיים. רחל בנתה את לאה, הלכה למעלה, פתחה את הייחוד העמוק, ייחוד המעמקים, המשיכה ללאה בניין שמצמיח ומבשיל את רחל בעצמה. זו תנועת חיים שהיא מעבר לקיטוב. זו תמונה אחרת. כל מערכת היחסים משתנות. דינמיקה אחרת.

זה חלק המשמעות של הענווה של משה רבנו. אם אין לת"ח ענווה, הם לא יישאו את האור לרחל. הענווה של האר"י שהוא נשא בתוכו את מהרח"ו, את נשמת רבי עקיבא. הוא זה שצריך להיות כביכול הגילוי, ויש קשר מזין בין הדברים. כי אנחנו יודעים באר"י שהעקביים עולים עד הראש, עולים עד הכתר. בסופו של דבר. נעוץ סופם בתחילתן.

## כוונת 'לעולם'

**לעולם** - כאן תחזור לכוין להשלים פרצוף לאה והם ז"ת שלה. כי כבר נעשה הכתר שלה דרך כולל במלת ד' דאחד והמוחין שלה נעשו בברוך שם כבוד ובמלת מלכותו נעשה הכתר שלה לגמרי ומשם נשארו עק"ב אורות לרחל. ועתה במלת לעולם נעשים ז"ת אל לאה הנק' עולם ותכוין להמשיך בהם סוד הויה דס"ג דאימא בבחי' אחוריים שלה לפי שבחי' הפנים שלה לוקח אותם ז"א ואחוריים לוקחת' לאה. והנה הם בגי' קס"ו ועם י' אותיותיה בגי' קע"ו כמנין לעולם ואלו נמשכין בו"ק שלה.

ב'לעולם' יש הארה של ז' תחתונות של לאה, שם ס"ג בריבוע, דהיינו אחוריים. הראש הוא שם אהי"ה והגוף הוא בז' תחתונות בשם הוי"ה. עיקר ההופעה של המלכויות פה זה אהי"ה. החלום של האהי"ה שרוצה להופיע. פוטנציאל ההתגלות שטמון בי. ההתהוות היא הדרך לממש אותו. ההתהוות היא בז' תחתונות. זה עוד הסבר למה המלכות הופיע לפני, ולא חיכתה לעכשיו. עכשיו זה כבר יהיה שם הוי"ה. המלכות היא מלכות של אהי"ה. סיימנו את המהלך של אהי"ה ואז עברנו להתממשות שלו בתוך המציאות.

שם הוי"ה עצמו הוא לא ישר, הוא בז"א. אמא מאירה את הז' תחתונות שלה כשם ס"ג בז"א. פה היא תאיר באור פנימי, אבל כשזה יבוא אחורה ללאה, שהיא באחוריים של ז"א, זה יופיע בריבוע. שם ס"ג באחוריים. י' יה' יהו'. שיר פשוט, כפול, משולש ומרובע. זו לאה, שיר, הניגון של החיים. האחוריים של הז"א הם גם כן סוג של אהי"ה, סוג של התהוות שלוקחת את האהי"ה לתוך החיים אבל היא עדיין בסוד אחר, בסוד ריבוע.

## כוונת 'ועד'

**ועד** - כאן תכון להמשיך המל' של לאה וזהו ועד דתמן ויעודא דכלא כנז' בזוהר ר"ל מקום בית ועד וכניסת כל האורו' ולכן נגמר ומסתיים ג"כ היחוד בד' של ועד כנגד המלכות )של( רחל שנק' ד' כי היא דלה ועניה אספקלריא דלא נהרא מגרמא ובמ"א ביארתי יותר באורך כונת לעולם ועד וע"ש.

כשמתקנים את המלכות של לאה צץ הכתר של רחל. המימוש השלם של בקשת הייחוד שרצתה להופיע בלאה, זה רחל.

גם תכוין כי מלת ועד רומזת אל לאה בסיומא שהוא במל' שבה כנז' אשר שם הוא התחלת פרצוף רחל ולכן עתה אנו מכוונים במלת ועד לתקן ג"כ כתר דרחל ולהכינו מעתה. והענין הוא במה שנודע בפ' עקב ענוה יראת ה' כי כתר דרחל הם העקביים של רגלי לאה וע"כ אנו מוכרחי' לתקן מעתה כתר דרחל לפי שעדיין לא נגמרו ליתקן עקבי הרגלים של לאה אבל שאר הפרצוף של רחל איננו נזכר עתה כלל.

אנחנו מוכרחים לתקן את הכתר דרחל בשביל לאה. אם לא נתקן את הכתר דרחל, העקביים של לאה לא ייגמרו. רואים את ההיפוך. היפוך הערכים. לא סתם כיוון שהגענו לכתר דרחל הוא כנגד עקבי לאה, אז גם נתקן את הכתר דרחל. אלא זו ההשלמה של עקבי לאה. כתר דרחל הוא השלמות של עקבי לאה. לא ייגמרו עקבי לאה עד שלא ייבנה כתר דרחל. האור שזורם בתוך כתר דרחל הוא עק"ב אורות. עק"ב האורות שיורדים מלמעלה למטה מאור הכתר של לאה, מתממשים דרך הכתר של רחל. נקודת הכתר של רחל היא השלמות של עקבי לאה. תהדהדו את זה עם כל מה שלמדנו היום ביחד. כמה זה לוקח צעד נוסף את מערכת היחסים של לאה ורחל. למה עקבי לאה הם לא מסתירים את רחל, הם לא מחשיכים. הם פותחים את רחל, מאירים לרחל. העקב הזה. הם לא מתחרים איתה. זה לא עומד בסתירה. זו השאלה אם אני עסוק בעולם הפנימי שלי, והרצונות הגלויים של העוה"ז הם בסתירה לבקשות הפנימיות שלי או שהם השלמות של הבקשות הפנימיות שלי. זו התודעה החדשה. ולא ייגמרו עקבי לאה עד שלא יצמח מתוכם רצון להתממשות בתוך המציאות. זו המלוכה שלהם. למלוך על ידי ההתממשות בעולם הרחלי. זה חשיבה חדשה בהרבה מובנים.

והנה כתר דרחל נרמז במלת ועד והענין הוא כי אחר אשר במלת מלכותו נרמז דרך כללות להכין ולהניח שם עק"ב אורות לצורך רחל

מילת מלכותו.

שהם ג' אותיות אחרונות שבכל שם אהיה מן הד' אהיה הנז' אשר הם בגי' עק"ב כנ"ל. והנה כל עקב האורות מתפשטים בכל קומת פרצוף רחל כדוגמת ד' אלפין העולים מד"ת אשר הם כללות כל פרצוף לאה מראשה עד סופה. אבל הכתר שלה איננו רק הד' אלפין פשוטות אבל המלויים הם בשאר פרצוף אלא שלהיות כי הכתר כולל הי"ס שלמטה ממנו לכן אמרנו כי הכתר שלה נרמז במלת מלכותו בסוד מד"ת אבל עיקרו של דבר אינו אלא שהד' אלפין פשוטות הם בכתר של לאה כנרמז בד דאחד והמלויים שלהם הם בשאר פרצוף. וכן הענין ברחל כי ד"פ הי"ה הנשארים מן לאה בכל שם אהיה ונמצאים ד"פ הי"ה בפשוטם הם בגי' ועד והם בחי' הכתר דרחל אבל במלוי' בגי' עק"ב והם מתפשטים בכל פרצוף רחל הנז' והרי כי גם במלת ועד נרמזו בה לאה ורחל. והענין הוא שרומז ברחל שהיא שם אדני ואם תחבר עמהם י"ו אורו' שלוקחת כתר לאה כנ"ל בד' דאחד הרי הם בגי' ועד :

עיקר השורש הכתר של רחל יהיה הי"ה. אל"ף נמצא בכתר של לאה, והי"ה בכתר של רחל, ביחד הם יוצרים את ה'אהי"ה'. האלף נפתחת לאור, לפלא, אבל העיקר של האור והפלא זה להיות בתוך המציאות. היה אותו. ההי"ה שלו הוא רחל, הוא ההתממשות בתוך המציאות של הפלא הזה. אם הפלא הזה לא יבוא לידי התממשות, הוא יחסר. עק"ב האורות, שנמצאים בכתר של רחל נועדו להתפשט לכל הפרצוף, לכל הגוף שלה. כל הגוף שלה הוא גילוי ומימוש של אורות העק"ב האלה, של המשיח.

## "בעטרה שעיטרה לו אימו"

לא בהכרח נראה את אותה התייחסות לפרצופי רחל ולאה בהמשך. כשנלך לתפילת עמידה ונתקן את פרצוף רחל הוא ייבנה מתוך פרצוף ז"א. ז"א יאיר לו, שלושת קווי הנה"י ייבנו, עם הארות אמא שבתוכם. מה שקיים פה עכשיו הוא ציר כתרי. אורות הכתר שבונים את הכתר של רחל ומתפשטים בכל הפרצוף שלה. חוץ מזה יהיה בניין של מוחין, בניין המוחין יהיו רגלי הז"א שיבנו את רחל.

יש פה הארות גדולות של הכנה. כשנגיע לתפילת עמידה, זה כמו החתונה, הנישואין, חיים ביחד. יש שם הרבה חיים שנפתחים בפרטים הקטנים של החיים. אבל יש מקום שדווקא עכשיו, בשלב של ראשית הקשר, יש אור גדול של הכנה שמאיר, אור של רצון, אור שבעיקר פותח את העולם הרצוני, התודעתי, הרגשי, נושא בתוכו רצון אמיתי להתממשות בתוך החיים. הוא מתחיל לבנות את הכתר של רחל, לאור שרוצה להופיע בתוכה. האורות האלה הם אור, אבל הוא מכין את הציקי קדרה, איך יהיה כשנתחתן, מה יהיה. בפועל, כשנבנה את הקשר עצמו, שם הוי"ה, ההתהוות בפועל תהיה יותר פעילה. אבל אורות האהי"ה עכשיו יותר חזקים במובן הזה 'צאנה וראינה בנות ציון... יום חתונתו ויום שמחת ליבו בעטרה שעיטרה לו **אימו'** כל מה שאנחנו רואים פה עכשיו זה עטרה שעיטרה לו אימו. עטרת, שם אהי"ה, שמכינה אותנו לחיות מסע החיים מול אלוהים ולקבל את אורות ההויה בתוך מרחבי האהיה עמוקים.

1. ר' אייזיק חבר היה תלמיד תלמידו של הגר"א. [↑](#footnote-ref-1)